Απόφαση της Επιτροπής

της 30ής Ιανουαρίου 2002

για τη χορήγηση, στην Πορτογαλία, μεταβατικής περιόδου για να ευθυγραμμίσει τα λογιστικά συστήματά της με τον κανονισμό (ΕΚ) αριθ. 2516/2000 του Ευρωπαϊκού Κοινοβουλίου και του Συμβουλίου

[κοινοποιηθείσα υπό τον αριθμό Ε(2002) 340]

(Το κείμενο στην πορτογαλική γλώσσα είναι το μόνο αυθεντικό)

(2002/100/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2516/2000 του Ευρωπαϊκού Κοινοβουλίου και του Συμβουλίου, της 7ης Νοεμβρίου 2000, για τροποποίηση των κοινών αρχών του Ευρωπαϊκού συστήματος εθνικών και περιφερειακών λογαριασμών στην Κοινότητα (ΕΣΛ 95) όσον αφορά τους φόρους και τις κοινωνικές εισφορές και για τροποποίηση του κανονισμού (ΕΚ) αριθ. 2223/96 του Συμβουλίου(1), και ιδίως το άρθρο 7 παράγραφος 2,

το αίτημα που υπέβαλε η Πορτογαλία στις 21 Ιουνίου 2001,

Εκτιμώντας τα ακόλουθα:

(1) Ο κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, για το Ευρωπαϊκό σύστημα εθνικών και περιφερειακών λογαριασμών στην Κοινότητα(2), όπως τροποποιήθηκε τελευταία από τον κανονισμό (ΕΚ) αριθ. 2516/2000, περιέχει το πλαίσιο αναφοράς κοινών προτύπων, ορισμών, ταξινομήσεων για λογιστικών κανόνων για την κατάρτιση των λογαριασμών των κρατών μελών για τις στατιστικές απαιτήσεις της Κοινότητας, για να εξασφαλίζονται συγκρίσιμα αποτελέσματα μεταξύ των κρατών μελών.

(2) Ο κανονισμός (ΕΚ) αριθ. 2516/2000 εξασφαλίζει τη βελτίωση της συγκρισιμότητας και της διαφάνειας μεταξύ των κρατών μελών όσον αφορά την καταγραφή των φόρων και των κοινωνικών εισφορών στο ΕΣΛ 95 για τη διαδικασία λόγω υπερβολικού ελλείματος. Προβλέπει ότι η καθαρή χορήγηση/καθαρή λήψη δανείων του Δημοσίου δεν πρέπει να περιλαμβάνει τα ποσά των φόρων και των κοινωνικών εισφορών που δεν είναι πιθανό ότι θα εισπραχθούν.

(3) Δυνάμει του κανονισμού (ΕΚ) αριθ. 2516/2000, τα κράτη μέλη μπορούν να ζητήσουν από την Επιτροπή μεταβατική περίοδο για να ευθυγραμμίσουν τα λογιστικά συστήματά τους με τον κανονισμό αυτό.

(4) Με επιστολή της 21ης Ιουνίου 2001, οι πορτογαλικές αρχές ζήτησαν μεταβατική περίοδο για να ευθυγραμμίσουν τα λογιστικά συστήματά τους με τον κανονισμό (ΕΚ) αριθ. 2516/2000.

(5) Η Πορτογαλία υπέβαλε στην Επιτροπή αποδεικτικά στοιχεία για την ανάγκη βελτίωσης της γνώσης σχετικά με τα μέρη των φόρων και των κοινωνικών εισφορών που υπολογίζονται και δηλώνονται, αλλά δεν είναι πιθανό ότι θα εισπραχθούν. Η βελτίωση αυτή θα ωφεληθεί από το νέο επίσημο πρόγραμμα δημόσιας λογιστικής που είναι υπό εφαρμογή και το οποίο είναι πλήρως συμβατό με τις αρχές του ΕΛΣ 95. Εντούτοις, η Επιτροπή θεωρεί ότι η Πορτογαλία μπορεί να είναι έτοιμη για την ορθή εφαρμογή του κανονισμού (ΕΚ) αριθ. 2516/2000 στα μέσα του 2002.

(6) Θα πρέπει, επομένως, να εγκριθεί το αίτημα της Πορτογαλίας, με ισχύ έως τις 30 Ιουνίου 2002,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται στην Πορτογαλία μεταβατική περίοδος για να ευθυγραμμίσει τα λογιστικά συστήματά της με τον κανονισμό (ΕΚ) αριθ. 2516/2000 το αργότερο έως τις 30 Ιουνίου 2002.

Άρθρο 2

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 30 Ιανουαρίου 2002.

Για την Επιτροπή

Pedro Solbes Mira

Μέλος της Επιτροπής

(1) ΕΕ L 290 της 17.11.2000, σ. 1.

(2) ΕΕ L 310 της 30.11.1996, σ. 1.